Mitt Romney ຊະນະ ການເລືອກຕັ້ງພັກ ທີ່ລັດ Maine
ທີ່​ລັດ​ເມນ ທ່ານ​ມິດ ຣອມນີ ໄດ້ຮັບຄະ​ແນນ​ລື່ນ​ກັນ​ຢ່າງ​ສູ​ສີ ​ກັບ​ ທ່ານ ຣອນ ພອລ ສະມາຊິກ ສະພາ​ຕໍ່າ​ຈາກ​ລັດ​ເທ​ກຊັສ.
ການແຂ່ງຂັນຂອງພັກຣີພັບບລິກັນ ເພື່ອຄັດເລືອກເອົາຜູ້ທ້າຊິງກັບປະທານາທິບໍດີສະຫະ ລັດທ່ານ ບາຣັກ ໂອບາມາ ໃນການເລືອກຕັ້ງເດືອນພະຈິກຕໍ່ໜ້ານີ້ ປາກົດວ່າແຈ້ງຂາວ ຫລາຍຂຶ້ນແລ້ວເມື່ອວັນເສົາວານນີ້ວ່າຈະແມ່ນຜູ້ໃດ ເວລາທ່ານ ມິດ ຣອມນີ ຜູ້ມີຄະແນນ ນໍາໜ້າ ໄດ້ຮັບໃຊຊະນະຕື່ມອີກສອງຄັ້ງ ຄືຊະນະຄັ້ງທີ່ນຶ່ງໃນການເລືອກຕັ້ງທີ່ເອີ້ນວ່າ straw vote ທີ່ກອງປະຊຸມປະຈໍາປີຂອງ ພວກນັກເຄຶ່ອນໄຫວອະນຸລັກນິຍົມຂອງພັກຣີພັບບລິກັນ ຫລື CPAC ທີ່ນະຄອນຫຼວງ ວໍຊິງຕັນດີຊີ ບ່ອນທີ່ທ່ານ ມິດ ຣອມນີ ຊະນະ 38 ເປີເຊັນຂອງຄະແນນສຽງທັງໝົດ ເວລາຕໍ່ມາໃນມື້ດຽວກັນ ທ່ານມິດ ຣອມນີ ອະດີດຜູ້ວ່າການລັດແມສຊາຈູແສັສ ກໍໄດ້ ຊະນະການເລືອກຕັ້ງຂັ້ນຕົ້ນຂອງພັກ ທີ່ລັດເມນ ໂດຍໄດ້ຄະແນນສຽງ 39 ເປີເຊັນ ໃນການເລືອກຕັ້ງຂອງພວກ CPAC ນັ້ນ ທ່ານ ຣິກ ແຊນທໍຣໍາ ອະດິດສະມາຊິກ ສະພາສູງສະຫະລັດ ຜູ້ຊະນະການເລືອກຕັ້ງໃນໝົດທັງສາມລັດທາງພາກຕາເວັນຕົກ ສະຫະລັດເມື່ອວັນອັງຄານຜ່ານມາ ຄືລັດມີີເນໂຊຕ້າ ມີສຊູຣີ ແລະໂຄໂລຣາໂດ ນັ້ນ ໄດ້ຄະແນນ 31 ເປີເຊັນ ທີ່ລັດເມນ ທ່ານມິດ ຣອມນີ ໄດ້ຮັບຄະແນນລື່ນກັນຢ່າງສູສີກັບສະມາຊິກ ສະພາຕໍ່າຈາກ ລັດເທກຊັສ ທ່ານ ຣອນ ພອລ ຜູ້ທີ່ຍັງບໍ່ເຄີຍໄດ້ຊະນະການເລືອກຕັ້ງຄັ້ງຜ່ານມາໃດໆ ຂອງພັກຣີພັບບລິກັນເທື່ອນັ້ນ ແຕ່ກໍໄດ້ຫວັງໄວ້ວ່າ ທ່ານຈະໄດ້ຮັບຄະແນນດີຢູ່ທີ່ລັດເມນ ທາງຕາເວັນອອກສຽງເໜືອສຸດຂອງສະຫະລັດນັ້ນ ທັງສອງທ່ານ ຄື ມິດ ຣອມນີ ແລະ ຣອນ ພອລ ໄດ້ໃຊ້ເວລາຫາສຽງຢູ່ໃນລັດເມນ ບ່ອນທີ່ການເລືອກຕັ້ງຂອງພັກ ເຊັ່ນດຽວ ກັບການລົງຄະແນນສຽງຂອງພວກ CPAC ຖືວ່າເປັນການເລືອກຕັ້ງແບບ straw vote ທີ່ບໍ່ມີຂໍ້ຜູກມັດໃດໆ